807/2018

Útdráttur

Ó ehf. og V ehf. greindi á um greiðsluskyldu Ó ehf. samkvæmt tveimur reikningum sem V ehf. gaf út í árslok 2016. Reikningarnir voru gefnir út á grundvelli munnlegs verksamnings milli aðila um vinnu og þjónustu V ehf. sem undirverktaka í þágu Ó ehf. Héraðsdómur dæmdi Ó ehf. til greiðslu samkvæmt reikningunum. Í úrskurði Landsréttar var á hinn bóginn vísað til þess að V ehf. hefði ekki lagt fram önnur gögn um þá vinnu sem hann krefst greiðslu fyrir en reikningana og tímaskýrslur. Á reikningunum væri ekki tilgreint annað um tilefni hvors reiknings um sig en „vinna“, tímafjöldi og tímagjald. Tímaskýrslurnar sýndu svo einungis dagsetningar og fjölda tíma. Þannig skorti verulega á að V ehf. hefði gert grein fyrir þeim atvikum sem kröfur hans byggðust á. Augljóst væri að sú vanreifun hefði gert Ó ehf. erfiðara um vik en sanngjarnt gæti talist að taka til varna. Samkvæmt því uppfyllti héraðsdómsstefna í málinu ekki kröfur eliðar 1. mgr. 80. gr. laga nr. 91/1991 um meðferð einkamála. Þar sem ekki hefði verið bætt úr þessari vanreifun með viðhlítandi hætti undir rekstri málsins væru svo verulegir annmarkar á málatilbúnaði V ehf. að óhjákvæmilegt væri að vísa málinu sjálfkrafa frá héraðsdómi.

Úrskurður Landsréttar

Landsréttardómararnir K-kvk-nf S-kvk-nf, S-kk-nf T-kk-nf M-kk-nf og V-kk-nf H. V-kk-nf kveða upp úrskurð í máli þessu.

Málsmeðferð og dómkröfur aðila

1 Áfrýjandi skaut málinu til Landsréttar 26. október 2018. Áfrýjað er dómi Héraðsdóms Reykjaness 2. október 2018 í málinu nr. E[…]/2017.

2 Áfrýjandi krefst þess aðallega að málinu verði vísað frá héraðsdómi, til vara að hann verði sýknaður af kröfu stefnda, en að því frágengnu að krafa stefnda verði lækkuð verulega. Þá krefst áfrýjandi málskostnaðar úr hendi stefnda í héraði og fyrir Landsrétti. 3 Stefndi krefst staðfestingar hins áfrýjaða dóms og málskostnaðar fyrir Landsrétti.

4 Samkvæmt ákvörðun Landsréttar var málið flutt um formhlið þess 8. apríl 2019.

Niðurstaða

5 Í héraðsdómsstefnu segir um málsatvik og málsástæður að krafa stefnda sé byggð á tveimur nánar tilgreindum reikningum og er greint frá útgáfudegi þeirra, gjalddaga og fjárhæð. Þá segir að stefndi sé pípulagningafyrirtæki sem sérhæfi sig í alhliða pípulögnum og uppsetningu hitunar og loftræstikerfa „ásamt fleira því tengdu“. Jafnframt segir að reikningarnir séu vegna vinnu og þjónustu stefnda til handa áfrýjanda í nóvember 2016 og desember 2016 eins og lýst sé í framlögðum reikningum. Annað kemur ekki fram í stefnu um málsatvik og málsástæður stefnda.

6 Stefndi hefur ekki lagt fram önnur gögn um þá vinnu og þjónustu, sem hann krefst greiðslu fyrir, en tilvitnaða reikninga og tímaskýrslur. Þá gaf fyrirsvarsmaður stefnda ekki aðilaskýrslu fyrir héraðsdómi. Á reikningunum segir ekki annað um tilefni hvors reiknings um sig en „vinna“ og svo tímafjöldi og tímagjald. Tímaskýrslur sýna ekki annað en dagsetningar og fjölda tíma. Skortir þannig verulega á að stefndi hafi gert grein fyrir þeim atvikum sem kröfur hans eru byggðar á.

7 Til þess að krafa teljist nægilega reifuð í einkamáli verður hún og gögn sem hún er reist á að vera með þeim hætti að stefndi eigi þess kost að færa fram efnislegar varnir við kröfu og forsendum hennar. Þótt áfrýjandi hafi fyrir sitt leyti reynt að upplýsa málið í greinargerð sinni til héraðsdóms auk þess sem fyrirsvarsmaður áfrýjanda og starfsmaður gáfu skýrslur í héraði og lýstu þar samningssambandi aðila og að nokkru leyti þeim verkefnum sem stefndi vann við, er augljóst að framangreind vanreifun af hálfu stefnda hefur gert áfrýjanda erfiðara um vik að taka til varna en sanngjarnt getur talist.

8 Samkvæmt framansögðu uppfyllti héraðsdómsstefna í málinu ekki kröfur eliðar 1. mgr. 80. gr. laga nr. 91/1991 um meðferð einkamála. Þar sem ekki hefur verið bætt úr þessari vanreifun af hálfu stefnda með viðhlítandi hætti undir rekstri málsins eru svo verulegir annmarkar á málatilbúnaði hans að óhjákvæmilegt er að vísa málinu sjálfkrafa frá héraðsdómi.

9 Eftir atvikum málsins þykir rétt að málskostnaður milli aðila í héraði og fyrir Landsrétti falli niður.

Úrskurðarorð:

Máli þessu er vísað frá héraðsdómi.

Málskostnaður í héraði og fyrir Landsrétti fellur niður.